BENDRA ATASKAITA EUROPOS PARLAMENTUI IR TARYBAI

Ypatingasis administracinis Kinijos regionas Makao. 2017 m. metinė ataskaita

Santrauka

1999 m. Makao perdavus Kinijos Liaudies Respublikai, Europos Sąjunga ir jos valstybės narės atidžiai stebi Ypatingojo administracinio Kinijos regiono (toliau – YAR) Makao politinę ir ekonominę raidą pagal principą „viena šalis – dvi sistemos“. Europos Sąjunga laikosi „vienos Kinijos“ politikos ir remia principą „viena šalis – dvi sistemos“ bei jo įgyvendinimą.

Ši metinė Makao raidos ataskaita skelbiama vykdant įsipareigojimą Europos Parlamentui.

2017 m. principo „viena šalis – dvi sistemos“ buvo ir toliau laikomasi, ir tai buvo naudinga YAR Makao, visai Kinijai ir tarptautinei bendruomenei.

Rugsėjo mėn. Makao išrinko naują Įstatymų leidžiamąją asamblėją. Įstatymų leidžiamosios asamblėjos politinė sudėtis po rinkimų nepakito. Joje ir toliau dominuoja valdžiai palankūs įstatymų leidėjai. Didelis dalyvavimo Įstatymų leidžiamosios asamblėjos rinkimuose (14 iš 33 atstovų renkami tiesiogiai) aktyvumas rodo, kad piliečiai nori dalyvauti politiniame gyvenime ir turėti galimybę reikšti nuomonę dėl savo ateities.

Nei Makao Pagrindiniame įstatyme, nei kituose teisės aktuose nenumatyta galimybė suteikti visuotinę rinkimų teisę. Vis dėlto ES ragina Makao valdžios institucijas apsvarstyti, kaip labiau įtraukti visuomenę į Vyriausybės vadovo ir Įstatymų leidžiamosios asamblėjos rinkimus. Taip būtų sustiprintas šių rinkimų teisėtumas, padidėtų visuomenės palaikymas ir sustiprėtų valdymas.

Pagrindinės piliečių teisės ir laisvės 2017 m. buvo ir toliau įgyvendinamos. Nepaisant griežtėjančios savicenzūros keliamo nerimo, Makao žiniasklaidoje ir toliau buvo viešinamos įvairios nuomonės.

Makao ekonomika per metus nemažai išaugo, paskelbta naujų ekonomikos įvairinimo iniciatyvų.

ES ir Makao toliau puoselėjo tvirtus prekybos santykius ir glaudžiai bendradarbiavo.

Politinė raida

Rugsėjo 17 d. Makao surengė rinkimus į Įstatymų leidžiamąją asamblėją. Dalyvavimo rinkimuose aktyvumas buvo didžiausias per visą istoriją – balsus atidavė 57,22 proc. rinkėjų. Tiesiogiai renkami tik 14 iš 33 Įstatymų leidžiamosios asamblėjos narių. Į likusias 19 vietų nariai renkami per funkcines rinkimų apygardas arba juos skiria Vyriausybės vadovas. Išrinktoje Įstatymų leidžiamojoje asamblėjoje ir toliau labai dominuoja valdžiai palanki stovykla. Į ją įeina tik keturi demokratinių partijų įstatymų leidėjai ir vienas visuotinę rinkimų teisę propaguojantis, bet jokiai demokratinės pakraipos partijai nepriklausantis įstatymų leidėjas. Per rinkimus lemiamą reikšmę turėjo gerovės ir pragyvenimo lygio klausimai.

Rinkimai vyko tvarkingai. Tačiau demokratijos šalininkų partija „Naujasis Makao“ apkaltino valdžios institucijas per rinkimų kampaniją darius politinį spaudimą partijai ir iškėlė bylą teisme. Rugsėjo 11 d. Kasacinis teismas priėmė partijai „Naujasis Makao“ palankų sprendimą ir pažėrė kritikos Piliečių ir savivaldybės reikalų biurui už tai, kad šis atmetė partijos prašymą organizuoti rinkiminės kampanijos renginį. Demokratijos šalininkai aktyvistai skundėsi, kad centrinė vyriausybė įsilaužė į jų socialinės žiniasklaidos, e. pašto ir tikralaikių pokalbių tinklus, kad galėtų stebėti rinkimų kampaniją. Bent 13 Honkongo žurnalistų prieš rinkimus neleista atvykti į Makao.

Gruodžio 4 d. demokratijos šalininkas įstatymų leidėjas Sulu Sou buvo laikinai pašalintas iš pareigų Įstatymų leidžiamojoje asamblėjoje. Jis apkaltintas pilietiniu nepaklusnumu. Kaltinimai buvo susiję su 2016 m. vykusiais protestais prieš Makao vyriausybės vadovą. Makao Įstatymų leidžiamoji asamblėja jį laikinai pašalino iš pareigų 28 balsais už, 4 – prieš. Tai pirmas kartais nuo perdavimo 1999 m., kai Įstatymų leidžiamoji asamblėja pasinaudojo savo galiomis laikinai pašalinti įstatymų leidėją iš pareigų dėl baudžiamųjų kaltinimų. Jeigu Sulu Sou bus pripažintas kaltu ir įkalintas ilgesniam negu 30 dienų laikotarpiui, jis kaip įstatymų leidėjas gali būti diskvalifikuotas.

Gegužės mėn. į Makao trijų dienų vizito atvyko Nacionalinio liaudies kongreso pirmininkas Zhangas Dejiangas. Jis gyrė Makao už tai, kad principas „viena šalis – dvi sistemos“ yra sėkmingai įgyvendinimas ir paragino YAR imtis tolesnių veiksmų, kad regionas būtų integruotas į Kinijos nacionalinę plėtrą.

Rugpjūčio mėn. Makao smogus taifūnui Hato, 10 žmonių žuvo, šimtai buvo sužeista. 10-os kategorijos taifūnas nuniokojo Makao, mieste keletą valandų nebuvo elektros – per jį paaiškėjo, koks Makao yra pažeidžiamas klimato kaitos poveikiui. Makao vyriausybės prašymu, gelbėjimo darbams vykdyti mobilizuoti vietoje dislokuoti Kinijos liaudies išlaisvinimo armijos būriai.

Lapkričio mėn. Nacionalinio liaudies kongreso nuolatinis komitetas balsavo už tai, kad nacionalinis himno įstatymas būtų išdėstytas Makao Pagrindinio įstatymo III priede. Tai reiškia, kad šis įstatymas bus taikomas YAR Makao.